
Cynllun Symudedd Ymchwilydd Gyrfa Gynnar Cymru-Iwerddon
 2026/2027
Canllaw i ymgeiswyr
Dyddiau cau ar gyfer cyflwyno ceisiadau: 17.00 (GMT), 27 Hydref 2026

Cefndir a phwrpas Cynllun Symudedd Ymchwilwyr Gyrfa Cynnar Cymru-Iwerddon 
Mae Cynllun Symudedd Ymchwilwyr Gyrfa Gynnar Cymru-Iwerddon yn cael ei ariannu gan Lywodraeth Cymru a'i gyflwyno gan Gymdeithas Ddysgedig Cymru (CDdC). Mae'r cynllun yn cefnogi elfen Cymru-Iwerddon o'r Cynllun Grantiau Charlemont sydd eisoes yn bodoli, ac sydd yn cael ei weinyddu gan Academi Frenhinol Iwerddon. 
Grant teithio ydy Cynllun Symudedd Ymchwilwyr Gyrfa Gynnar Cymru-Iwerddon, sydd yn darparu cymorth i ymchwilwyr gyrfa gynnar sydd yn gweithio ym meysydd y dyniaethau, gwyddorau cymdeithasol neu'r gwyddorau. 
Mae'n cefnogi teithiau ymchwil byrion dramor i helpu ymchwilwyr i sicrhau'r canlynol:
· Cyflawni ymchwil cynradd mewn unrhyw faes pwnc
· Adeiladu cysylltiadau cydweithredol a rhwydweithiau newydd
· Cael mynediad at offer neu hyfforddiant sydd ar gael yn Iwerddon
· Galluogi ymchwilwyr i ddatblygu partneriaethau a gweithgareddau ymchwil a fydd yn cefnogi ceisiadau cystadleuol Horizon Europe neu geisiadau cydweithredol rhyngwladol mawr eraill
Gall ymchwilwyr wneud cais am hyd at £2,000. Cyn gwneud cais, darllenwch y canllaw hwn yn ofalus.
Nod y cyllid
Rhaid i bob cais ddangos yn glir pa ddarn penodol o waith ymchwil y bydd cyllid CDdC yn ei ariannu. Dylai’r rhan hon o’r prosiect gael nod pendant a chanlyniad gweladwy erbyn i’r gwaith sydd yn cael ei ariannu gan CDdC ddod i ben. Mae ymgeiswyr yn cael eu hannog hefyd i amlinellu sut y bydd yr ymweliad byr yn cryfhau partneriaethau ac yn cyfrannu at ddatblygu ceisiadau cydweithredol rhyngwladol am gyllid.
 
Diolch i gyllid Llywodraeth Cymru, mae Cynllun Symudedd Ymchwilwyr Gyrfa Cynnar Cymru-Iwerddon ar gael i gefnogi ymchwil o fewn y meysydd polisi a nodir yn Natganiad ar y Cyd Cymru-Iwerddon 2030:
· Ymgysylltu Gwleidyddol a Chan Swyddogion
· Yr Hinsawdd, Ynni, yr Amgylchedd a Chynaliadwyedd
· Economi a Masnach
· Addysg, Ymchwil ac Arloesi
· Diwylliant, Iaith a Threftadaeth, a
· Cymunedau, Diaspora a Chwaraeon 
Gellir gweld manylion y datganiad a’r themâu perthnasol yma: Datganiad ar y Cyd Cymru-Iwerddon 2030 [HTML] | GOV.WALES.


Sut i wneud cais
I wneud cais, cliciwch ar y ddolen i gael mynediad i ffurflen gais Cynllun Symudedd Ymchwilwyr Gyrfa Cynnar Cymru–Iwerddon. Bydd eich cynnydd yn cael ei gadw bob tro y byddwch yn cwblhau tudalen ac yn clicio “Nesaf.” Gallwch ddychwelyd i’r ffurflen drwy glicio ar yr un ddolen, a bydd yn agor ar y dudalen olaf y gwnaethoch weithio arni. I osgoi colli unrhyw waith, rydym yn argymell eich bod yn ysgrifennu eich atebion mewn dogfen Word yn gyntaf ac yna, eu copïo a’u gludo i’r ffurflen. 
Os oes gennych gwestiynau, anfonwch e-bost at researcherdevelopment@lsw.wales.ac.uk gyda’r llinell bwnc: Cynllun Symudedd Cymru-Iwerddon.




Y dyddiadau pwysig:
Yr Alwad yn Agor:  9 Medi 2026 
Yr Alwad yn Cau:  27 Hydref 2026, 5.00 pm 
Canlyniad:  Chwefror 2027 
Y dyddiad cau ar gyfer cyflwyno prosiectau:  Medi 2027 
Yr adroddiad terfynol yn ddyledus: 30 Tachwedd 2027


Mae'n rhaid i'r holl ymgeiswyr fedru bodloni'r meini prawf canlynol:
· Cynnal darn penodol o waith ymchwil neu weithgaredd ymchwil yn ystod ymweliad rhyngwladol byr, gyda chanlyniad clir i'w gyflawni erbyn diwedd y prosiect.
· Mynd ar ymweliad byr i Iwerddon i gefnogi ymchwil cynradd mewn unrhyw faes pwnc, lle mae’r ymchwil arfaethedig yn dod â budd clir i Gymru.
· Ymweliadau rhwng wythnos a chwe wythnos o hyd.
· Dylid ceisio cyflawni'r prif amcanion canlynol yn ystod yr ymweliad ymchwil:
(i) Cychwyn cysylltiadau cydweithredu ymchwil un‑i‑un; ac/neu
(ii) Archwilio cyfleoedd i adeiladu rhwydweithiau ymchwil cydweithredol parhaol i gefnogi ceisiadau cystadleuol Horizon Europe neu geisiadau cydweithredol rhyngwladol mawr eraill;
(iii) Cael mynediad at syniadau, adnoddau llyfrgell, cyfleusterau ymchwil gan gynnwys defnyddio offer; a/neu
(iv) Derbyn hyfforddiant ymchwil sydd ddim ar gael yng Nghymru.

· Hwyluso gwaith cynllunio a datblygu cychwynnol y prosiect, a chefnogi costau uniongyrchol yr ymchwil.



Meini Prawf Asesu
Bydd eich cais yn cael ei asesu yn erbyn y meini prawf canlynol:
· Rhagoriaeth y cynnig ymchwil, gan gynnwys y canlyniadau disgwyliedig (50%) 
· Gallu'r ymgeisydd i gyflawni'r ymchwil arfaethedig (30%) 
· Pa mor addas ydy'r gwesteiwr/sefydliad sy'n lletya ar gyfer yr ymchwil arfaethedig (20%)

Bydd ceisiadau'n cael eu hasesu gan banel adolygu amlddisgyblaethol. 
Mae ceisiadau llwyddiannus fel arfer yn glir, yn gryno ac yn hawdd i bobl sydd ddim yn arbenigwyr yn y maes i'w deall. Bydd adolygwyr yn gwerthuso eich gallu i gyflawni'r ymchwil arfaethedig, ac yn ystyried eich hanes o ran cyhoeddiadau a'ch cam gyrfa.
Yn ychwanegol at y meini prawf asesu uchod sydd yn cael eu sgorio, bydd y panel adolygu yn ystyried y canlynol hefyd:
· Y graddau y gall y prosiect arfaethedig ddatblygu’n gais Horizon Europe neu yn gais cyllido cydweithredol rhyngwladol mawr arall sydd yn cael ei gyllido gan gyllidwyr allanol. 
· Y potensial i’r ymchwil ddarparu buddion clir i Gymru.
· Cydbwysedd cyffredinol y portffolio ar draws disgyblaethau, meysydd blaenoriaeth strategol a rhanbarthau Cymru, er mwyn cefnogi dosbarthiad amrywiol a chyfartal o brosiectau a ariennir.

Bydd yr ystyriaethau hyn yn arwain argymhellion cyllido cyffredinol y panel, ond ni fyddant yn cael eu sgorio ar wahân.
Gellir ystyried barn gymharol am werth am arian yn y cam asesu olaf.

Pwy sydd yn cael gwneud cais
Mae'n rhaid i chi fod:
· Yn hunangyflogedig neu’n gweithio’n annibynnol yng Nghymru, gydag ymrwymiad amlwg i ymchwil, a thystiolaeth glir o’ch ymrwymiad i ymchwil ac y bydd eich gwaith proffesiynol yn parhau drwy gydol cyfnod y grant.
· Gyda chontract cyflogaeth dros dro neu barhaol gyda sefydliad yng Nghymru sy’n cwmpasu cyfnod llawn y grant.
· Yng ngham cynnar eich gyrfa ymchwil.
Ar gyfer yr alwad grant hon, mae Ymchwilydd Gyrfa Cynnar yn rhywun sydd fel arfer, ar adeg y dyddiad cau ar gyfer cyflwyno cais, gyda llai na saith mlynedd o brofiad ym maes ymchwil neu waith proffesiynol perthnasol (neu’r swm cyfwerth o brofiad amser llawn). Bydd ceisiadau gan unigolion sydd y tu allan i’r ffrâm amser hon, ond sydd wedi cymryd seibiant gyrfa neu seibiant o ymchwil am unrhyw reswm, yn cael eu hystyried hefyd. I fod yn gymwys, ni ddylai ymgeiswyr fod yn gweithio’n hollol annibynnol fel ymchwilwyr eto.
Noder: Nid yw myfyrwyr PhD yn gymwys i wneud cais.

Grantiau – Polisi Estyniad
Mae estyniadau’n cael eu caniatáu ar gyfer absenoldeb rhiant, salwch, neu gyfrifoldebau gofalu fel a ganlyn:
· Absenoldeb mamolaeth: estyniad o 18 mis ar gyfer pob plentyn a gafodd ei eni cyn neu ar ôl dyfarnu’r PhD, waeth faint o amser a gymerodd yr ymgeisydd ar gyfer absenoldeb mamolaeth. Os gallwch ddarparu tystiolaeth o absenoldeb mamolaeth hirach, bydd y cyfnod cymhwystra yn cael ei ymestyn yn unol â hyd y cyfnod o absenoldeb a gymerwyd, hyd at ddyddiad cau’r cynllun grant. Mae’r un egwyddor yn berthnasol ar gyfer mabwysiadu plentyn.
· Absenoldeb tadolaeth: byddwch yn cael estyniad sy’n cyfateb i hyd y cyfnod o absenoldeb tadolaeth y gellir dangos tystiolaeth ar ei gyfer, ar gyfer pob plentyn a gafodd ei eni cyn neu ar ôl dyfarnu’r PhD. Mae’r un egwyddor yn berthnasol ar gyfer mabwysiadu plentyn.
· Absenoldeb rhiant neu ofalwr: byddwch yn cael estyniad sy’n cyfateb i hyd y cyfnod o absenoldeb a gymerwyd gan yr ymgeisydd y gellir dangos tystiolaeth ar ei gyfer, ar gyfer pob achos a ddigwyddodd ar ôl dyfarnu’r PhD.
· Salwch hirdymor (dros naw deg diwrnod i chi neu aelod agos o’r teulu, h.y. plentyn, priod, rhiant, brawd/chwaer): rhoddir estyniad sy’n cyfateb i hyd y cyfnod o absenoldeb a gymerwyd gan yr ymgeisydd y gellir dangos tystiolaeth ar ei gyfer, , ar gyfer pob achos a ddigwyddodd ar ôl dyfarnu’r PhD.

Beth mae'r grant yn gallu talu amdano? (Costau Cymwys)
Gallwch ddefnyddio'r grant ar gyfer y canlynol:
· Teithio, costau byw a llety yn ystod eich ymweliad ymchwil
· Cynllunio a datblygu’r prosiect
· Cymorth ymchwil (ond nid i dalu am gyflogau). Gweler Costau Anghymwys am fanylion).
· Eitemau bach fel meddalwedd / ffotocopïo (hyd at £400).
Rhaid i chi ddarparu derbynebau wedi'u heitemeiddio ar gyfer yr holl dreuliau. 
Gellir defnyddio’r cyfraddau cynhaliaeth a nodir yn Mholisi Treuliau CDdC fel canllaw i benderfynu ar yr uchafswm lwfansau, ond dim ond treuliau sydd wedi’u heitemeiddio’n llawn ac y gellir dangos tystiolaeth ar eu cyfer y gellir eu had-dalu neu eu hystyried. Nid yw cyfradd per diem yn cael ei gynnig i ddeiliaid grant os nad ydynt yn cyflwyno derbynebau wedi'u heitemeiddio llawn neu yn gallu cyflwyno tystiolaeth.

Beth dydy'r grant ddim yn gallu talu amdano? (Costau Anghymwys)
· Cydweithio â’ch cyn oruchwylwyr.
· Prynu caledwedd (e.e. gliniaduron, camerâu) neu offer parhaol.
· Gorbenion sefydliadol, neu unrhyw elfen y dylid ei chynnwys fel gorbenion; caledwedd cyfrifiadurol gan gynnwys gliniaduron, llyfrau nodiadau electronig, camerâu digidol ac ati; ffioedd labordy / mainc, llyfrau ac adnoddau parhaol eraill.
· Talu unrhyw gyflogau neu gostau cyflenwi.
· Cymorthdaliadau ar gyfer costau cynhyrchu uniongyrchol, costau cyhoeddi neu gostau golygu mewn fformatau digidol
· Teithiau darlithio, mynychu cynadleddau neu ysgrifennu ymchwil.
· Unrhyw ran o weithgaredd (gan gynnwys teithio a llety) sydd eisoes wedi digwydd. Ni all gweithgaredd ddechrau tan fod penderfyniad wedi cael ei wneud am eich cais.
· Cais gan ddeiliad grant sydd dal heb gyflwyno adroddiad terfynol, neu unrhyw arian heb ei ddychwelyd o grant ymchwil blaenorol gan CDdC i’r ymgeisydd a enwir yn y cais presennol.
· Prosiectau sy’n gofyn am lai na £1,000.

Sut i Wneud Cais
· Dylech gwblhau'r ffurflen gais ar-lein
· Os ydych yn gwneud cais o dan adran y gwyddorau o’r cynllun, rhaid i chi atodi llythyr gwahoddiad gan y sefydliad(au) neu gan grŵp(iau) ymchwil rydych yn bwriadu ymweld â nhw, neu nodyn sy’n egluro’r sefyllfa bresennol mewn perthynas â’r gwahoddiad.
· Os ydych yn gwneud cais o dan adran y dyniaethau o’r cynllun, rhaid i chi atodi llythyr gwahoddiad gan y sefydliad(au) neu gan y grŵp(iau) ymchwil rydych yn bwriadu ymweld â nhw, ac eithrio pan fydd yr ymweliad arfaethedig â llyfrgell ymchwil neu sefydliad archifol. Yn yr achosion hynny, mae angen nodyn byr sy’n rhoi trosolwg cyffredinol o’r llyfrgell neu’r sefydliad archifol, ynghyd â manylion am gynlluniau ar sut i gael mynediad.
· Os ydych yn gysylltiedig â sefydliad Addysg Uwch, rhaid i chi atodi llythyr cefnogaeth wedi’i lofnodi gan bennaeth eich adran neu’ch sefydliad. Os bydd yr ymweliad ymchwil yn digwydd yn ystod y tymor, dylai’r llythyr gynnwys cadarnhad y bydd absenoldeb yn cael ei ganiatáu ar gyfer y cyfnod hwn.
· Mae’r llythyr cefnogaeth yn gyfle i ddangos cefnogaeth eich sefydliad neu gydnabyddiaeth gyffredinol o bwysigrwydd yr ymchwil arfaethedig. Mae CDdC yn eich annog i wneud defnydd o’r cyfle hwn.
· Croesewir ceisiadau gan ysgolheigion annibynnol. Os nad ydych ar hyn o bryd yn gweithio o dan gontract i sefydliad academaidd, rhaid i chi roi manylion eich cyflogaeth neu eich statws presennol, a chynnwys llythyr cefnogaeth gan ymchwilydd academaidd perthnasol sy’n annibynnol ar y prosiect ac sydd wedi gweithio gyda chi.
· Dylech gynnwys cynnig ymchwil, cyllideb, a manylion hyd at 3 chyhoeddiad.

Sut Mae Ceisiadau'n Cael Eu Hadolygu
· Os yw eich cais yn bodloni’r meini prawf cymhwyster, bydd yn symud ymlaen i’r cam asesu. Os nad yw’n bodloni’r meini prawf, byddwch yn cael gwybod drwy e-bost, ac ni fydd yn cael ei asesu.
· Mae panel adolygu amlddisgyblaethol, sy’n cynnwys Cymrodyr o Gymdeithas Ddysgedig Cymru yn ogystal ag ymchwilwyr cam cynnar a chanol gyrfa sy’n aelodau o Grŵp Cynghori Datblygu Ymchwilwyr y Gymdeithas, yn adolygu’r ceisiadau ac yn penderfynu pa geisiadau fydd yn derbyn cyllid.
· Ar ôl gwneud y penderfyniadau, bydd pob ymgeisydd yn derbyn llythyr. Os yw eich cais yn llwyddiannus, bydd y llythyr yn egluro’r camau nesaf.

Rôl Cadeirydd y Pwyllgor Asesu 
Prif waith y Cadeirydd ydy helpu’r Pwyllgor Asesu i gyflawni ei waith ac i wneud penderfyniadau teg mor esmwyth ac mor gyflym â phosibl. Bydd y Cadeirydd yn gweithio gyda staff CDdC, ac yn sicrhau'r canlynol hefyd:
· Bod yr asesiadau’n dilyn y rheolau a’r meini prawf a gyhoeddwyd
· Bod y prosesau cywir yn cael eu defnyddio

Rôl yr Adolygwyr a'r Aseswyr
Mae’r adolygwyr yn edrych ar bob cais ac yn defnyddio eu gwybodaeth a’u profiad i gyflawni'r canlynol:
· Sgorio’r cais
· Gwneud penderfyniadau yn seiliedig ar y meini prawf a gyhoeddwyd
· Ystyried faint o gyllid sydd ar gael

Cyn i’r Pwyllgor Asesu gyfarfod, rhaid i’r aseswyr gyflawni'r canlynol:
· Darllen ac asesu’r ceisiadau
· Sgorio pob un yn ôl y meini prawf
· Egluro’n glir pam eu bod yn cefnogi neu dim yn cefnogi pob cais
· Rhaid i’r aseswyr gymryd rhan yn y broses gwneud penderfyniadau, ac ni allant gamu’n ôl oni bai eu bod yn datgan gwrthdaro buddiannau
· Nid yw staff CDdC (aelodau o’r Tîm Datblygu Ymchwilwyr) sy’n mynychu cyfarfod y panel yn pleidleisio ar geisiadau. Eu rôl yw cefnogi a chynghori’r pwyllgor pan fo angen

Rhaid i'r holl adolygwyr ac aseswyr lenwi ffurflenni sy'n cadarnhau'r canlynol: 
· Nad oes ganddynt unrhyw wrthdaro buddiannau
· Y byddant yn cadw'r holl wybodaeth yn gyfrinachol 
· Y bydd ceisiadau’n cael eu hadolygu a’u rhoi ar y rhestr fer yn seiliedig ar y rheolau a gyhoeddwyd ar gyfer y grant. Gan fod y cyllid yn gyfyngedig, mae ceisiadau'n cael eu barnu’n gystadleuol. Dylai’r aseswyr ddarllen a deall meini prawf y grant cyn dechrau adolygu.

Bydd adolygwyr ac aseswyr yn edrych ar y canlynol:
· A yw’r ymgeisydd yn gallu cyflawni’r ymchwil arfaethedig
· Gwaith blaenorol yr ymgeisydd, gan gynnwys cyhoeddiadau
· Cam gyrfa yr ymgeisydd
· Y prif ffocws fydd ar nod ymchwil y cynnig. Bydd yr adolygwyr yn ystyried a yw’r gweithgareddau ymchwil arfaethedig yn debygol o gyflawni’r nod hwnnw o fewn yr amserlen a gynigir
Yn ychwanegol at y prif feini prawf asesu, bydd y panel adolygu yn ystyried hefyd i ba raddau mae’r prosiectau arfaethedig mewn sefyllfa dda i ddod yn ggeisiadau Horizon neu'n gynigion cydweithredol rhyngwladol mawr eraill sydd yn cael eu cefnogi gan gyllidwyr allanol. Bydd y panel hefyd yn ystyried y potensial i’r ymchwil ddarparu buddion clir i Gymru, yn ogystal â chydbwysedd cyffredinol y portffolio ar draws disgyblaethau, meysydd blaenoriaeth strategol a rhanbarthau Cymru, er mwyn sicrhau bod prosiectau sydd yn cael eu cefnogi yn cael eu dosbarthu mewn modd amrywiol a teg.

